מייקל מאלוי

מייקל מאלוי (באנגלית: Michael Malloy; 1873 – 22 בפברואר 1933) היה הומלס אירי ממחוז דונגל שחי בניו יורק בשנות ה-20 וה-30 של המאה ה-20. הוא נרצח על ידי קבוצה של חמישה גברים שכונתה יותר מאוחר על ידי התקשורת: "קרן הרצח", לאחר שנכשלו בלהרוג אותו מספר פעמים. הרצח בוצע למען הונאת ביטוח חיים שהחמישה הנפיקו למאלוי.

רקע
בינואר 1933, כאשר מאלוי היה מובטל, חסר בית ואלכוהוליסט, חמישה ממכריו: טוני מרינו, ג'וזף "רד" מרפי, פרנסיס פסקווה, הארשי גרין, ודניאל קרייסברג- זממו להרוג את מאלוי על ידי כך שיגרמו לו לשתות את עצמו למוות, ובכך לקבל את כספי ביטוח החיים שיירשמו על שמו. הם השיגו למאלוי פוליסות ביטוח תחת השם ניקולס מאלורי, ועמדו להרוויח כ-3,500 דולרים אם מאלוי ימות בשגגה.

ניסיונות הרצח
טוני מרינו החזיק בספיק איזי, בר מחתרתי בתקופת היובש, ומאלוי היה לקוח קבוע ולא משלם. כשהתחילו תוכניות הרצח, מרינו נתן למאלוי כרטיסייה בלתי מוגבלת לשתייה, במחשבה שמאלוי ישתה את עצמו למוות. מאלוי, לעומת זאת, שב יום אחר יום לשתות עוד, ולא היה נראה שהאלכוהול יהרוג את מאלוי. מרינו הוסיף נוזל לרדיאטור למשקאותיו של מאלוי, אך מאלוי המשיך לשתות ללא בעיה. הניסיונות להרעלה המשיכו, ונוזל הרדיאטור הוחלף בטרפנטין, וזה הוחלף במשחה לסוסים, וזה הוחלף ברעל עכברים. לאחר שכל אלו כשלו, מרינו עבר לערבוב מנות גדולות של מתנול בשוטים רגילים של אלכוהול, ועדיין, זה לא הרג את מאלוי.

אחרי כן עלה הרעיון ב"קרן הרצח" לתת למאלוי צדפות ספוגות באלכוהול, מהמחשבה שזה יהרוג אותו. אחרי שגם רעיון זה נכשל, הם הגישו למאלוי כריך סרדינים שנשאר בשמש, מעורבב עם רעל ומסמרים, אולם מאלוי נשאר בחיים.

בשלב זה הבינו ב"קרן הרצח" שגם אם ימליחו להרעיל את מאלוי, פוליסת הביטוח כנראה תסתיים לפני שהוא ימות, כך עלה הרעיון להשאיר אותו לקפוא בלילה בחוץ: בלילה קר במיוחד, לאחר ששתה עד עילפון, סחבו את מאלוי לפארק, השליכו אותו על השלג ושפכו עליו 19 ליטרים של מים ישירות על החזה החשוף. אולם המשטרה גילתה אותו תוך זמן קצר, ושוטרים לקחו אותו למקלט לחסרי בית, שם הלבישו אותו בבגדים יבשים.

בהמשך ניסו לדרוס אותו באמצעות המונית של גרין, בעודה נוסעת במהירות 72 קמ"ש. בעקבות הדריסה אושפז מאלוי בבית חולים במשך שלושה שבועות עם עצמות שבורות. "קרן הרצח" שיערו שהוא מת, אולם לא הצליחו למשוך את כספי הביטוח. הם גילו שהוא עדיין חי.

הרצח
ב-22 בפברואר 1933, לאחר שהתעלף משתיית יתר, לקחו אותו החמישה לחדרו של מרפי, הכניסו לפיו צינור "גז פחם" (גז שנוצר משריפת פחם והוזרם לבתים לשימוש במנורות גז ותנורים, אך גם היה מפורסם כמשמש להתאבדויות). הם פתחו את הצינור ומאלוי מת תוך שעה. הוא הוכרז כמת מדלקת ריאות, ונקבר במהירות. אחרי זמן מה, החמישה החלו כנראה להתרברב באיך הרגו את האיש שלא ניתן להריגה, וזה הוצא מקברו על ידי המשטרה, שגילו שהורעל. גרין נשפט לעשר שנות מאסר, בעוד ארבעת האחרים הוצאו להורג בכיסא החשמלי.

 בתרבות הפופולרית 
 פרקים מתוך סדרת הדרמה הרדיופונית "Yours Truly, Johnny Dollar – The Indestructible Mike Matter", ששודרו לראשונה ב-6, 7 ו-8 ביוני 1956, בכיכובם של בוב ביילי והאוורד מקניר, מבוססים על הסיפור.
 פרק משנת 1986 של סדרת הטלוויזיה Amazing Stories בשם One for the Road מציג גרסה בדויה של האירועים, בה חבורה של חברים זוממת לרצוח שיכור בשם מייק מאלוי לשם גביית כספי ביטוח.
 להקת הרוק האלטרנטיבי Primus כללה באלבומה מ-1990, Frizzle Fry, קטע אינסטרומנטלי בשם You Can't Kill Michael Malloy, שנכתב ובוצע על ידי מאט ויניגר, המבוסס על סיפורו של מאלוי.
 פרק מ-2015 בסדרת הפשע הדוקומנטרית True Nightmares (עונה 2, פרק 3: "Friends Like These"), שודר בערוץ Discovery Channel, מציג את סיפור הרצח של מייקל מאלוי.
 המחזמר בסגנון ג'אז "The Man Who Wouldn't be Murdered" מבוסס על סיפורו של מאלוי.
 שיר הפולק הקלטי "That Man Malloy" של שלישיית House of Hamill מתאר את סיפור הרצח של מאלוי.
 סיפור קצר משנת 1983 מתוך ספרו של אוגוסטו מונטרוסו "Palabra mágica / Magic Word" בשם "Las ilusiones perdidas / The Lost Illusions", מציג גרסה בדויה לאירועים, ובה חבורה של חברים זוממת לרצוח שיכור לשם גביית כספי ביטוח.

קישורים חיצוניים





 הערות שוליים 

קטגוריה:קורבנות רצח בניו יורק
קטגוריה:דבלין: אישים
קטגוריה:ילידי 1873
קטגוריה:אירים שנולדו במאה ה-19
קטגוריה:אמריקאים שנפטרו ב-1933